梅
作者：劉敞
朝代：宋

paragraphs: 江東梅樹江西客，僻地相逢眼俱白。
雜花亂草鬭青春，玉樹瓊枝比顔色。
輕陰漠漠寒不返，清雨高風旦連夕。
惜無白日照芳菲，決雲之劍那能得。
忽憶曾過上林苑，五柞長楊心所識。
結根擢秀皆尋常，得地翻宜帝王側。
后皇嘉樹無遠邇，爾生自合居南國。
勉留佳實和君羮，丁寧婦女無所摘。